Eers 'n frons, toe 'n glimlag vir goue Ntando | Netwerk24
Ntando Mahlangu was vir 'n oomblik teleurgesteld met sy tyd in die 200 m-eindronde, maar het byna dadelik daarna begin baai in vreugde oor sy tweede Paralimpiese goue medalje by vanjaar se Tokio-Spele. Foto: Gallo Images
Nadat Ntando Mahlangu Vrydag in 'n reënerige Tokio se Nasionale Stadion oor die eindstreep van sy 200 m-wedloop gehardloop het, was daar net vir 'n oomblik 'n teleurgestelde trek om sy mond.
Dis onder normale omstandighede die allerlaaste reaksie wat jy verwag van iemand wat pas 'n Paralimpiese goue medalje los gehardloop het – maar ook tekenend van die eise wat Mahlangu aan homself stel.
Benewens goud het die jongeling gehoop vir 'n tyd vinniger as 23 sekondes en 'n nuwe wêreldrekord in sy T61-klas (vir atlete met 'n dubbele beenamputasie bo die knie). Die 23.59 op die groot stophorlosie langs die baan was dus nie waarvan hy gedroom het nie.